钦定古今图书集成/方舆汇编/职方典/第1297卷 > 《书游汤泉诗后》前人
## 钦定古今图书集成/方舆汇编/职方典/第1297卷 > 《书游汤泉诗后》前人

余之所闻汤泉七，其五则今三子之所游，与《秦君之
赋》所谓“匡庐、汝水、尉氏、骊山”，其二则余之所见凤翔
之骆谷与渝州之陈氏山居也，皆弃于穷山之中，山
僧野人之所浴，麋鹿猿猱之所饮。惟骊山当往来之
冲，华堂玉甃独为胜绝。然坐明皇之累，为杨、李、禄山
所污，使口舌之士，援笔唾骂，以为亡国之馀，辱莫大
焉。今惠济之泉，独为三子者咏叹如此，岂非所寄僻
远，不为当涂者所慁，而后得为高人逸士与世异趣
者之所乐乎？或曰：“明皇之累杨李，禄山之污泉，岂知
恶之？”然则幽远僻陋之叹，亦非泉之所病也。泉固无
知于荣辱，特以人意推之，可以为抱器适用而不择
所处者之戒。